Jahon savdo tashkilotiga Qishloq xoʻjaligi bitimi doirasida bildirishnoma taqdim etish tartibini tasdiqlash toʻgʻrisida
(resolution, 2025-04-21)

Oʻzbekiston Respublikasi Prezidentining “Oʻzbekiston Respublikasining Jahon savdo tashkilotiga aʼzo boʻlish jarayonini jadallashtirishga doir qoʻshimcha chora-tadbirlar toʻgʻrisida” 2023-yil 2-iyundagi PQ-181-son qaroriga muvofiq milliy qonunchilik hujjatlarini Jahon savdo tashkilotining qoida, meʼyor va yoʻriqnomalariga muvofiqlashtirish maqsadida Vazirlar Mahkamasi qaror qiladi: 1. Quyidagilarni nazarda tutuvchi Oʻzbekiston Respublikasining Jahon savdo tashkilotiga Qishloq xoʻjaligi bitimi doirasida bildirishnoma taqdim etish tartibi toʻgʻrisidagi nizom ilovaga muvofiq tasdiqlansin: Jahon savdo tashkilotiga bozorga kirish, ishlab chiqarishni qoʻllab-quvvatlash va eksport raqobatbardoshligini taʼminlash choralari toʻgʻrisida bildirishnomalarni taqdim etish tartibi; Jahon savdo tashkiloti bilan qishloq xoʻjaligi sohasidagi choralar yuzasidan qoʻshimcha axborot almashish tartibi; Qishloq xoʻjaligi bitimiga oid choralar boʻyicha maʼlumotlar bazasini shakllantirish va eʼlon qilish tartibi. 2. Quyidagilarga: Oʻzbekiston Respublikasi Investitsiyalar, sanoat va savdo vazirligiga — qishloq xoʻjaligi bozorlariga kirish hamda eksport raqobatbardoshligini taʼminlash choralari boʻyicha bildirishnomalarni tayyorlash vazifasi; Oʻzbekiston Respublikasi Iqtisodiyot va moliya vazirligiga — qishloq xoʻjaligi ishlab chiqarishini davlat tomonidan qoʻllab-quvvatlash choralari boʻyicha bildirishnomalarni tayyorlash vazifasi yuklansin. 3. Oʻzbekiston Respublikasi Qishloq xoʻjaligi vazirligi tegishli bildirishnomalarni tayyorlash uchun zarur boʻlgan soha siyosatiga doir maʼlumotlar belgilangan tartiblar va muddatlarda Investitsiyalar, sanoat va savdo vazirligiga hamda Iqtisodiyot va moliya vazirligiga taqdim etib borilishini taʼminlasin. 4. Oʻzbekiston Respublikasi Iqtisodiyot va moliya vazirligi Jahon savdo tashkilotiga Qishloq xoʻjaligi bitimi doirasida bildirishnoma taqdim etish jarayonini muvofiqlashtirishga masʼul etib belgilansin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. Ushbu Nizom Oʻzbekiston Respublikasi tomonidan Jahon savdo tashkilotiga qishloq xoʻjaligi bitimi doirasida qabul qilingan majburiyatlar bajarilishi toʻgʻrisidagi bildirishnomalarni, shuningdek, yoʻllangan murojaatlarga javoblarni tayyorlash hamda taqdim etish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: aʼzolar — Jahon savdo tashkilotiga (keyingi oʻrinlarda — JST) aʼzo davlatlar; bildirishnoma — Oʻzbekiston Respublikasi tomonidan JSTga taqdim etiladigan rasmiy maʼlumotnomalar shakli boʻlib, unda Qishloq xoʻjaligi bitimi doirasida qabul qilingan majburiyatlarning bajarilishiga taalluqli maʼlumotlar aks etadi; bildirishnomalar markaziy reyestri (keyingi oʻrinlarda — Reyestr) — JSTning rasmiy veb-platformasi boʻlib, Qishloq xoʻjaligi bitimi doirasidagi bildirishnomalarni yuklashga va (yoki) qabul qilishga moʻljallangan, JSTga aʼzo davlatlar oʻrtasida axborot almashishni taʼminlovchi portal; bozorga kirish — Oʻzbekiston Respublikasining qishloq xoʻjaligi mahsuloti importiga taalluqli davlat siyosati; eksport raqobatbardoshligi — Oʻzbekiston Respublikasining qishloq xoʻjaligi mahsulotlari eksporti raqobatbardoshligini taʼminlashga taalluqli davlat siyosati; G/AG/2 va G/AG/2/Add.1 — Qishloq xoʻjaligi bitimi doirasida taqdim etiladigan bildirishnomalarni roʻyxatga olishda qoʻllanadigan rasmiy ifodalar; ishlab chiqarishni qoʻllab-quvvatlash — Oʻzbekiston Respublikasining qishloq xoʻjaligi mahsulotlarini ishlab chiqarishni qoʻllab-quvvatlashga taalluqli davlat siyosati; majburiyatlar — Oʻzbekiston Respublikasi JSTga aʼzo boʻlishi uchun qabul qiladigan muayyan shartlar boʻlib, qishloq xoʻjaligi mahsulotlarini ishlab chiqarish, eksport va import qilishga taalluqli davlat siyosati chora-tadbirlarining Qishloq xoʻjaligi bitimi bilan muvofiqlikda amalga oshirilishini belgilab beradi; masʼul davlat organi — Oʻzbekiston Respublikasi Investitsiyalar, sanoat va savdo vazirligi — JSTga bozorga kirish va eksport raqobatbardoshligi boʻyicha bildirishnomalarni tayyorlash hamda taqdim etish uchun masʼul davlat organi hisoblanadi; Qishloq xoʻjaligi bitimi (keyingi oʻrinlarda — Bitim) — JSTning Tariflar va savdo toʻgʻrisidagi bosh bitimi tarkibiga kiruvchi koʻp tomonlama kelishuv boʻlib, qishloq xoʻjaligi mahsulotlarini ishlab chiqarish, eksport va import qilishga taalluqli davlat siyosati chora-tadbirlariga qoʻyiladigan mezonlarni aks ettiradi; Qishloq xoʻjaligi qoʻmitasi (keyingi oʻrinlarda — Qoʻmita) — JST Kotibiyatining tarkibiy qismi boʻlib, Qishloq xoʻjaligi bitimi doirasida JSTga aʼzo davlatlar majburiyatlarining bajarilishi monitoringi, tahlili va nazoratini yuritish, shuningdek, bajarilmagan majburiyatlarni kun tartibiga olib chiqish kabi vazifalarni bajaradi; rasmiy til — yozma hujjatlar, jumladan, bildirishnomalar shakli JST rasmiy tilida taqdim etiladi. Bugungi kunda ingliz, fransuz va ispan tili JSTda rasmiy til maqomiga ega; soha tashkilotlari — Oʻzbekiston Respublikasi Qishloq xoʻjaligi vazirligi va uning tizimidagi tashkilotlar qishloq xoʻjaligi siyosatiga doir maʼlumotlarni tegishli tartibda shakllantirish va vakolatli davlat organi hamda masʼul davlat organiga taqdim etuvchi tashkilotlar hisoblanadi; vakolatli davlat organi — Oʻzbekiston Respublikasi Iqtisodiyot va moliya vazirligi — JSTga ishlab chiqarishni koʻllab-quvvatlash boʻyicha bildirishnomalarni tayyorlash va taqdim etish, shuningdek, mazkur jarayonni idoralararo muvofiqlashtirish boʻyicha vakolatli davlat organi hisoblanadi; asosiy qishloq xoʻjaligi mahsulotlari — Bitimga 1-ilovaga muvofiq bildirishnomalar doirasida qamrab olinishi mumkin boʻlgan asosiy qishloq xoʻjaligi mahsulotlari quyidagilardan iborat: TIF TN kodi boʻyicha 1 — 24-guruhdagi tovarlar (baliq va baliq mahsulotlari bundan istisno); TIF TN 2905. 43 (mannit); TIF TN 2905. 44 (sorbit); TIF TN 33. 01 (efir moylari); TIF TN 35. 01 — 35. 05 (albuminoid moddalar, oʻzgartirilgan kraxmallar, yopishtiruvchi moddalar); TIF TN 3809. 10 (ishtahani ochuvchi birikmalar); TIF TN 3823. 60 (sorbitol, boshqa mahsulotlar); TIF TN 41. 01 — 41. 03 (teri va charm xom ashyosi); TIF TN 43. 01 (xom moʻyna); TIF TN 50. 01 — 50. 03 (xom ipak va ipak chiqindilari); TIF TN 51. 01 — 51. 03 (hayvonlarning junlari va sochlari); TIF TN 52.01 — 52. 03 (paxta xomashyosi, paxta chiqindilari, kardlangan yoki taroqli paxta tolasi); TIF TN 53. 01 (xom zigʻir); TIF TN 53. 02 (xom kanop). 3. Qishloq xoʻjaligi bitimi doirasidagi bildirishnomalar har bir aʼzo uchun differensial xususiyatga ega boʻlib, asosiy qishloq xoʻjaligi mahsulotlariga taalluqli quyidagi sohalarni qamrab olishi mumkin: bozorga kirishda tarif kvotalari, boshqa kvotalar va maxsus himoya choralarini qoʻllash; ishlab chiqarishni joriy qoʻllab-quvvatlashning umumiy qoʻshilgan koʻrsatkichlari, yangi qabul qilingan yoki oʻzgartirilgan qoʻllab-quvvatlash choralari; eksport raqobatbardoshligini taʼminlashda subsidiyalardan foydalanish, eksportni subsidiyalash qoidalarini chetlab oʻtishning oldini olish; eksport taqiqlari va cheklovlari; qishloq xoʻjaligi islohotlarining eng kam rivojlangan mamlakatlarga va oziq-ovqat mahsulotlarini netto import qiluvchi rivojlanayotgan mamlakatlarga nisbatan salbiy taʼsirining oldini olish. 4. Oʻzbekiston Respublikasi JSTga aʼzo boʻlgach, quyidagi sohalarda bildirishnoma taqdim etadi: bozorga kirishda tarif kvotasi va boshqa kvotalarni qoʻllash toʻgʻrisida; ishlab chiqarishni joriy qoʻllab-quvvatlashning umumiy qoʻshilgan koʻrsatkichlari, yangi qabul qilingan va oʻzgartirish kiritilgan qoʻllab-quvvatlash choralari toʻgʻrisida; eksport raqobatbardoshligini taʼminlash uchun mavjud subsidiyalar toʻgʻrisida. 5. Oʻzbekiston Respublikasi ushbu Nizomning 4-bandida keltirilgandan tashqari aʼzolik doirasida qabul qiladigan yangi majburiyat va imtiyozlariga muvofiq, biroq ushbu Nizomning 3-bandidan chetlashmagan sohalarda qoʻshimcha bildirishnoma taqdim etishi mumkin. 6. Quyidagilar: Bozorga kirish choralari toʻgʻrisida va Eksport raqobatbardoshligini taʼminlash choralari toʻgʻrisidagi bildirishnoma ushbu Nizomga 1-ilovaga muvofiq sxema asosida; Ishlab chiqarishni qoʻllab-quvvatlash choralari toʻgʻrisidagi bildirishnoma ushbu Nizomga 2-ilovaga muvofiq sxema asosida taqdim etiladi. 7. Bozorga kirish choralari toʻgʻrisidagi bildirishnoma tituli “MA” prefiksi bilan ifodalanadi. 8. Bildirishnoma masʼul davlat organi tomonidan quyidagi asoslarda tayyorlanadi hamda vakolatli davlat organi bilan kelishgan holda rasmiy tilda Reyestrga kiritiladi: Tarif kvotasi va boshqa kvotalarni qoʻllash hamda ularga oʻzgartirish kiritish toʻgʻrisidagi bildirishnoma mazkur choralar amaliyotga tatbiq etilishidan eng kamida oʻttiz kun oldin ushbu Nizomga 3-ilovada keltirilgan shaklga muvofiq; Tarif kvotasi va boshqa kvotalar doirasida import hajmlari toʻgʻrisidagi bildirishnoma har yili hisobot davridan keyingi oʻttiz kundan kechiktirmay, ushbu Nizomga 4-ilovada keltirilgan shaklga muvofiq. 9. Bozorga kirish choralari toʻgʻrisidagi bildirishnoma Oʻzbekiston Respublikasining majburiyatlariga muvofiq va amalda qoʻllangan holatda JSTga taqdim etiladi. 10. Ishlab chiqarishni qoʻllab-quvvatlash choralari toʻgʻrisidagi bildirishnoma tituli “DS” prefiksi bilan ifodalanadi. 11. Bildirishnoma vakolatli davlat organi tomonidan quyidagi asoslarda tayyorlanadi va rasmiy tilda Reyestrga kiritiladi: Ishlab chiqarishni joriy qoʻllab-quvvatlashning umumiy qoʻshilgan koʻrsatkichlari toʻgʻrisidagi bildirishnoma hisobot davridan keyingi toʻqson kundan kechiktirmay, ushbu Nizomga 5-ilovada keltirilgan shaklga muvofiq; Qisqartirish majburiyatlaridan ozod qilingan yangi qoʻllab-quvvatlash choralarini qabul qilish yoki ularga oʻzgartirish kiritish toʻgʻrisidagi bildirishnoma mazkur choralar amaliyotga tatbiq etilishidan eng kamida oʻttiz kun oldin ushbu Nizomga 6-ilovada keltirilgan shaklga muvofiq. 12. Ishlab chiqarishni joriy qoʻllab-quvvatlashning umumiy qoʻshilgan koʻrsatkichlari toʻgʻrisidagi bildirishnoma hisobot davrida qishloq xoʻjaligini davlat tomonidan qoʻllab-quvvatlash choralari amalga oshirilgan yoki oshirilmaganidan qatʼi nazar, JSTga taqdim etiladi. 13. Eksport raqobatbardoshligini taʼminlash choralari toʻgʻrisidagi bildirishnoma tituli “ES” prefiksi bilan ifodalanadi. 14. Bildirishnoma masʼul davlat organi tomonidan quyidagi asoslarda tayyorlanadi hamda vakolatli davlat organi bilan kelishgan holda rasmiy tilda Reyestrga kiritiladi: Eksport subsidiyalarining koʻrsatkichlari toʻgʻrisidagi bildirishnoma hisobot davridan keyingi oltmish kun muddatda ushbu Nizomga 7-ilovada keltirilgan shaklga muvofiq; Subsidiyalangan eksport tovarlarining hajmi va qiymati toʻgʻrisidagi bildirishnoma hisobot davridan keyingi bir yuz yigirma kun muddatda ushbu Nizomga 8-ilovaga muvofiq. 15. Eksport raqobatbardoshligini taʼminlash choralari toʻgʻrisidagi bildirishnoma hisobot davrida qishloq xoʻjaligi eksportini davlat tomonidan qoʻllab-quvvatlash choralari amalga oshirilgan yoki oshirilmaganidan qatʼi nazar, JSTga taqdim etiladi. 16. Qoʻmita va aʼzolar yoʻllagan murojaatlar, jumladan, qoʻshimcha savol, soʻrov va takliflarga oʻttiz ish kunidan kechiktirmay, rasmiy tilda javob taqdim etiladi. 17. Vakolatli davlat organi ishlab chiqarishni qoʻllab-quvvatlash choralari yuzasidan kelib tushgan aniqlashtiruvchi tusdagi murojaatlarga yetti ish kuni, tahliliy tusdagi murojaatlarga yigirma bir ish kuni davomida javob takliflarini shakllantirib, Reyestrga kiritadi. 18. Masʼul davlat organi bozorga kirish va eksport raqobatbardoshligi choralari yuzasidan kelib tushgan aniqlashtiruvchi tusdagi murojaatlarga yetti ish kuni, tahliliy tusdagi murojaatlarga yigirma bir ish kuni davomida javob takliflarini shakllantirib, vakolatli davlat organi bilan kelishgan holda Reyestrga kiritadi. 19. Zarur hollarda, soha tashkilotlari vakolatli davlat organi yoki masʼul davlat organi soʻroviga binoan qishloq xoʻjaligi siyosatiga taalluqli maʼlumotlarni belgilangan shakllarga muvofiq uch ish kuni ichida taqdim etadi. 20. Bildirishnomada qoʻllanadigan normativ-huquqiy axborot Oʻzbekiston Respublikasi milliy qonunchilik bazasiga asosan shakllantiriladi. 21. Bozorga kirish, ishlab chiqarishni qoʻllab quvvatlash, eksport va import choralariga taalluqli yangiliklar vakolatli davlat organi, masʼul davlat organi va soha tashkilotlariga tegishli rasmiy axborot manbalarida muntazam eʼlon qilib boriladi. Bunda har bir tashkilot oʻzi eʼlon qilgan xabarlar Oʻzbekiston Respublikasining aʼzolik muzokaralarida tutgan oʻrni bilan muvofiqligini taʼminlaydi. 22. Zarur hollarda, vakolatli davlat organi Oʻzbekiston Respublikasining Bitim doirasidagi majburiyatlariga zid, notoʻgʻri yoki tasdiqlanmagan xabarlarni ishchi tartibda oʻzaro muvofiqlashtirish choralarini koʻrishi mumkin. 23. Ushbu Nizomning bajarilishi Oʻzbekiston Respublikasi Prezidentining Jahon savdo tashkiloti masalalari boʻyicha maxsus vakili tomonidan nazorat qilinadi. 24. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar.